মঙ্গলবার থেকে কলকাতায় আবহাওয়ার উন্নতি হবে বলে জানিয়ে দিল আলিপুর হাওয়া অফিস। বৃষ্টি অনেকটাই কমে যাবে।
কলকাতা ও সন্নিহিত অঞ্চলে বৃষ্টিপাত কমলেও, গাঙ্গেয় পশ্চিমবঙ্গের পশ্চিমে বাঁকুড়া, পুরুলিয়া ও দুই মেদিনীপুরের মতো জেলাগুলিতে বৃষ্টি চলবে মঙ্গলবারও।
তবে সোমবার বৃষ্টি চলবে ভারী মাত্রায়। সঙ্গে প্রতি ঘণ্টায় ৪০ থেকে ৫০ কিলোমিটার বেগে ঝোড়ো হাওয়া বইবে। দমকা হাওয়ার গতিবেগ ৬০ কিলোমিটার (প্রতি ঘণ্টা) ছুঁতে পারে।
আবহাওয়া দফতরের তথ্য অনুযায়ী, বঙ্গোপসাগেরর নিম্নচাপটি শক্তি বাড়িয়ে গভীর নিম্নচাপে রূপান্তরিত হয়েছে। এটি কলকাতার উত্তর-পশ্চিমে অবস্থান করছে।
আগামী ২৪ ঘণ্টায় আরও উত্তর-পশ্চিমে সরে যাবে। গঙ্গার পশ্চিম দিকে নিম্নচাপটি সরে গেলে জেলাগুলিতে  বৃষ্টিপাতের মাত্রা আরও বাড়বে।

একই ভাবে দক্ষিণ ২৪ পরগণাতেও ভারী বৃষ্টি হবে বলে আবহাওয়ার পূর্বাভাস। 

উপকূলবর্তী এলাকাতে বাড়তি সতর্কতা নিতে বলা হয়েছে। মৎসজীবীদের সমুদ্রে মাছ ধরতে না যাওয়ার পরামর্শ দিয়েছে আবহাওয়া দফতর। সেখানে দমকা হাওয়া প্রতি ঘণ্টায় ৬৫ কিলোমিটার পর্যন্ত হতে পারে। 

এদিনের বৃষ্টিতে বিমান পরিষেবা ব্যাহত হয়। প্রায় ২৬টি উড়ান বাতিল করতে হয় বা দেরিতে ছাড়ে দমদম বিমানবন্দর থেকে। 
গঙ্গার পরিস্থিতি উত্তাল হয়ে ওঠায় কলকাতা থেকে হাওড়ার লঞ্চ পরিষেবাও বন্ধ করে দিতে হয়। কলকাতা ও জেলার বিভিন্ন স্থানে জল জমে যায়।